**«Մեծ օվկիանոսի» խորտակումը** (անգլ.՝ Masterman Ready, or The Wreck of the Pacific), անգլիացի ծովագնաց և գրող Ֆրեդերիկ Մարիեթի՝ ռոբինզոնադայի ժանրի մանկական գեղարվեստական ստեղծագործություն, որն առաջին անգամ հրատարակվել է 1841 թվականին։ Սյուժեն պտտվում է Սիգրև ընտանիքի շուրջը, որը նավաբեկության է ենթարկվում և ստիպված է լինում գոյատևել անմարդաբնակ կղզում։

Սյուժե
------

Նոր Հարավային Ուելս (Ավստրալիա) վերադառնալիս «Մեծ օվկիանոս» նավը փոթորիկի մեջ է ընկնում և խորտակվում։  Նավի անձնակազմը փրկվում է նավակներով՝ ուղևորներին թողնելով բախտի քմահաճույքին։ Սիգրև ընտանիքի անդամներն իրենց սևամորթ աղախին Յունոյի և ծեր նավաստի Մասթերման Ռեդիի հետ հայտնվում են անմարդաբնակ կղզում։  Նրանք ստիպված են հաղթահարել բազմաթիվ դժվարություններ, որոնցից ամենասարսափելին ավազակների հարձակումն է (վերջիններս սպանում են Ռեդիին)։ Հերոսները փրկվում են իրենց ազգականի շնորհիվ, որին նրանք մահացած էին համարում։

Լեյտմոտիվ
---------

«Մեծ օվկիանոսի խորտակումը» մանուկների համար նախատեսված առաջին արկածային պատմական ստեղծագործություններից մեկն է։  Այն ի հայտ է եկել ի պատասխան Յոհան Վիսի «Շվեյցարական Ռոբինզոն» (1812) գրքի։ Որպես մեծ փորձ ունեցող նավաստի՝ Մարիեթը վրդովված էր, որ Վիսը նավաբեկությունը պատկերել է որպես ռոմանտիկ արկածախնդրություն և հաշվի չի առել բնության դերն իր ստեղծագործության մեջ։ Սիգրևների ընտանիքը բազմաթիվ վտանգներ է հաղթահարում՝ սկսած նավաբեկությունից և ուղևորների ստացած վնասվածքներից։

Գիրքը գրված է խիստ և բարեպաշտ ոգով, դրանում բազմաթիվ հղումներ կան Մասթերման Ռեդիի նախկին ծովային կյանքին, որը կապվում է Աստծո ողորմածության և «Աստվածաշնչի» հետ։ Ընտանիքը դասեր է քաղում բնական պատմությունից և նաև բացահայտում է Աստծո բարեհաճության ապացույցները ամենուր։

Արձագանքներ
-----------

Տարիներ շարունակ ստեղծագործությունը մնացել է երեխաների շրջանում ժողովրդականություն վայելող արկածային պատմություն։ «Նոր անտառի երեխաները» ստեղծագործության հետ միասին այն համարվել է Մարիեթի մանկական գրքերից լավագույնը, և որոշ ժամանակ նույնիսկ կարծիք է եղել, որ «Մեծ օվկիանոսի» խորտակումը» ընդմիշտ ավելի մեծ ժողովրդականություն կվայելի այդ երկուսից՝ հաշվի առնելով բարձրացված թեմայի նկատմամբ չնվազող հետաքրքրությունը։

Ներկայումս ստեղծագործությունը նվազ հայտնի է, քան նախկինում, մասամբ մշտական բարոյախոսությունների պատճառով։

Ծանոթագրություններ
------------------

1. ↑  *Gillespie, John Thomas* Historical fiction for young readers (grades 4-8): an introduction. — Westport, Conn.: Libraries Unlimited, 2008. — С. 18. — 489 с. — ISBN 9781591586210
2. ↑  *Frederick Marryat* Masterman Ready, Preface. — 1846. — С. 6.
3. ↑  *Mary Virginia Brackett* The Facts on File companion to the British novel. — 2006. — Т. 1. — С. 285. — ISBN 081605133X
4. 1 2  *Knowles, Murray* Language and Control in Children's Literature. — London: Routledge, 1996. — С. 6. — 284 с. — ISBN 0585447209
5. 1 2  *Sutherland, John* The Stanford Companion to Victorian Fiction. — Stanford, Calif.: Stanford University Press, 1989. — С. 420—421. — 696 с. — ISBN 0804715289
6. 1 2  *Christine L. Krueger* Encyclopedia of British Writers, 19th and 20th Centuries. — 2009. — С. 226. — ISBN 1438108702
7. ↑  *R. Brimley Johnson* Introduction. — Children of the New Forest (by Captain Marryat). — J.M. Dent & co. 1907.
8. ↑  *Vincent Starrett, Christopher Morley* Books alive: a profane chronicle of literary endeavor and literary misdemeanor. — Books for Libraries Press, 1940. — С. 45.


|  |  |  |
| --- | --- | --- |
| 

|  |  |
| --- | --- |
|  ⛭   Ստեղծագործությունների տեքստ | Գուտենբերգ նախագիծ |

 |